Video: Ma gee seun oorveeg tydens Baltimore-betogingsSkermskoot uit die video ŉ Ma het haar seun regstreeks op die televisie ŉ oorveeg gegee en hom huis toe gejaag toe sy ontdek dat hy een van die betogers in Baltimore, Maryland in Amerika is. Dié video word wyd op sosiale media gedeel. Die ma klap die seun ŉ hele paar keer en ruk sy masker af. Anthony Batts, polisiekommissaris, het die ma bedank. “Ek wens meer ouers wil hul kinders vanaand só hanteer,” het hy gesê. Intussen het Maryland se goewerneur die Nasionale Wag ontbied en ŉ aandklokreël vir alle inwoners ingestel. Minstens 15 polisiebeamptes is reeds tydens die betogings beseer. Die betogings, klipgooiery, plundery en brandstigting het begin ná die 25-jarige Freddie Gray in polisie-aanhouding gesterf het. Altesaam 24 persone is reeds in hegtenis geneem. Inwoners betoog te midde van die nasionale debat oor die hoeveelheid krag wat die polisie mag gebruik, veral wanneer swart verdagtes ter sprake is. Die polisie wil nie die rasse van die ses beamptes, wat tans ondersoek word na Gray se afsterwe, bekend maak nie. Gray is op 12 April in hegtenis geneem nadat hy oogkontak met polisiebeamptes gemaak het en toe weggehardloop het. Hulle het hom op die grond vasgedruk en geboei en toe sonder ŉ sitplekgordel in ŉ polisievoertuig gelaai. Hulle het ook voetboeie aangesit toe hy nie in die voertuig onder bedwang gebring kon word nie. Hy het glo ŉ paar keer vir mediese hulp gevra, maar paramedici is eers ná ŉ 30 minuut lange klopjag ontbied. Die polisie erken dat hy dadelik mediese behandeling moes ontvang, maar hulle het nie geweet sy rug is beseer nie. Hy is op 19 April oorlede. Bron: NY Times, CNN